
LUCRAREA DUHULUI SFÂNT 
IN VIAȚA CREȘTINULUI ŞI A COMUNITĂȚII 


| Noul Testament, în raport cu Vechiul Testament, face o puternică teo- 
logizare a conceptului de duh, întreaga noutate pneumatologică fiind înte- 
meliată pe raportul original dintre Duhul şi Isus Cristos. Cele mai calificante 
perspective pneumatologice ale Noului Testament - lucană, paulină şi ioanică 
- subliniază trei aspecte distincte ale lucrării Duhului lui Cristos. 


Ă In Luca este evidenţiat rolul Duhului ca izvor de misiune profetică. 
Inainte de înălțarea sa la cer, cel Înviat promite Duhul ca putere de sus, 
precizând că acest dar este finalizat spre împlinirea misiunii apostolice 


(Lc 24,47-48; Fap 1,5.7). În Joan Duhul apare ca Duh de adevăr: activita- 
tea sa tipică fiind aceea de a comunica adevărul despre Cristos, adevăr care 
să pătrundă în noi (n 14,17, 15,26; 16,3; 1 In 4,6). 

Apostolului Paul îi revine meritul de a fi înțeles şi prezentat Duhul ca 
izvor de viață nouă. 


1. Duhul Sfânt în viața creştinului 


Se poate afirma, fără a exagera, că sfântul Paul ne-a dat prima pneu- 
matologie sistematică, şi că atât cristologia cât şi soteriologia sa, atât de strâns 
legate între ele, îşi găsesc sinteza în teologia Duhului. Paul este autorul neo- 
testamentar care a dezvoltat cel mai mult tema constituentului pneumatic al 
noutăţii antropologice. Fundamentul acestei antropologii supranaturale noi 
este credința. 


Numai aceasta voiesc să aflu de la voi: din faptele Legii aţi 
primit voi Duhul, sau din ascultarea credinței? (Gal 3,2). 


Se subînțelege că răspunsul se află în partea a doua a alternativei. 


a) Primul aspect care ne atrage cu adevărat atenţia este faptul că după 
Sfântul Paul întreaga viață creştină este o existență, este o trăire în Duhul, o 

umblare conformă Duhului. Scrisoarea către Galateni opune această viață 
celei trăite după trup. 

În Duhul să umblaţi şi să nu împliniţi pofta trupului: căci 

trupul pofteşte împotriva duhului, iar duhul împotriva 

trupului... Dar dacă vă lăsaţi călăuziți de Duhul, nu mai 

sunteți sub Lege (Gal 5,16-18). 

Dacă trăim în Duhul, în Duhul să şi umblăm (Gal 5,25). 

Sunt enumerate binecunoscutele fapte ale trupului, din cauza cărora 
cei care le săvârşesc nu vor moşteni împărăția lui Dumnezeu; este prezentată 


„apoi şi roada Duhului în diferențierile sale, unde prezidează iubirea. Roada 


Duhului cuprinde acele efecte interne ale Duhului care în Biserică reprezintă 
fundamentul şi actualizarea personală a vieţii creştine. 

Întreaga economie a mântuirii, care pentru iudaism era definită de 
lege, a devenit caducă şi depăşită. Perspectiva carităţii, ca dar suprem al ace- 
lora care aparțin lui Cristos, pe care îl imită în răstignire, domină şi cuprinde 
totul.. Este la fel de evident că trupul carnal, care este opus Duhului şi care 
trebuie răstignit, nu este existența corporală ca atare, ci existența unei creaturi 
care nu este animată de Duhul lui Dumnezeu. 

Scrisoarea către Romani scoate mai bine în evidenţă neputința legii 
de a salva: legea nu face decât să descopere păcatul, să excite chiar frenezia 
fiinţei noastre decăzute; acest lucru este prezentat în capitolul 7, după care 
urmează exaltarea vieții după Duhul în renumitul capitol 8. 


Căci legea Duhului vieţii în Cristos Isus ne-a eliberat de 
legea păcatului şi a morţii. Pentru că ceea ce era cu 
neputinţă legii - fiind slăbită pentru trup - a săvârşit 
Dumnezeu, trimițând pe Fiul său întru asemănarea trupului 
păcatului şi pentru păcat a osândit păcatul în trup, pentru ca 
îndreptarea prin lege să se împlinească în noi, care nu um- 
blăm după trup, ci după duh. Cei care sunt după trup cugetă 
cele ale trupului, iar cei ce sunt după Duh, cele ale Duhului. 
[...] Voi nu sunteţi în carne, ci în Duh, dacă Duhul lui 


48 Comunicări 


Dumnezeu locuieşte în voi. Iar dacă cineva nu are Duhul lui 
Cristos, acela nu este al lui (Rom 8,2-5.9). 


Creştinului îi este oferit ceva ce se poate numi o nouă sensibilitate, un 
simț nou, acela al Duhului care se opune în mod eficace apăsărilor şi patimilor 
trupului, Calea Duhului şi calea trupului corespund la două omenităţi, cărora 
noi aparținem succesiv: cea a lui Adam, primul om, omul decăzut, şi cea a lui 
Cristos, omul nou şi definitiv. Înlocuirea în om a primul Adam cu cel de-al 
doilea Adam este lucrarea prin care, de asemenea, este substituită legea 
păcatului şi a morții cu legea Duhului vieţii. Cu Cristos noi trecem la alianța 
gravată numai în litera legii, la alianța Duhului scrisă nu cu cerneală, ci cu 
Duhul lui Dumnezeu celui viu, nu pe table de piatră, ci pe tablele de carne 
ale inimii (2 Cor 3,3). De aceea, cei pe care litera îi ucidea, Duhul îi vivifică 
(cf. 2 Cor 3,6). 


b) Creştinul prin viața nouă în Duhul este chemat la adevărata 
libertate. 


Unde este Duhul Domnului, acolo este libertate (2 Cor 3,17). 


Staţi deci tari în libertatea cu care Cristos ne-a eliberat şi nu 

vă prindeţi iarăşi în jugul robiei (Gal 5,1). 

Căci voi, fraţilor, aţi fost chemaţi la libertate; numai să nu 

folositi libertatea ca prilej de a sluji trupului, ci Slujiţi unul 

altuia prin iubire (Gal 5,13). 

Iată cum Duhul Sfânt este duh de libertate. Această libertate este în 
primul rând libertate față de vechiul nostru Eu. Ca temple ale Duhului Sfânt 
care locuieşte în noi, nu mai aparținem nouă înşine, nu mai suntem la 
dispoziția noastră (cf. 7 Cor 6,19); suntem proprietate a lui Dumnezeu şi a lui 
Isus Cristos şi de aceea liberi şi disponibili pentru ceilalți oameni. Datorită 
Duhului se pot realiza aceste cuvinte: 


Nimeni dintre noi nu trăieşte pentru sine şi nimeni nu moare 
pentru sine, căci dacă trăim, pentru Domnul trăim; şi dacă 
murim, pentru Domnul murim... (Rom 14,7-8). 

Libertatea originară, autentică, pentru Paul înseamnă libertatea față de 
păcat, față de lege şi moarte. Păcatul este căutare de sine, complacere de sine 
şi de propria putere, preamărire de sine, motiv pentru care omul se găseşte în 
adversitate față de Dumnezeu şi aplecat spre sine însuşi. Duhul Sfânt ne 
eliberează, de asemenea, de idolii, de puterile acestei lumi, de seducţiile şi de 
amenințările sale. 

Însă libertatea şi legea Duhului nu se pot improviza; există mereu 
riscul alunecării în câmpul minat al subiectivismului, al superficialității, şi se 
ajunge astfel, în mod fatal, prizonieri ai propriului eu, ajungându-se a se 
confunda apoi această stare cu adevărata libertate şi cu legea Duhului. 

Iubirea față de alţii, expresie a legii Duhului şi a libertăţii, este prezen- 
tată de Paul cu o seriozitate şi intensitate impresionante. Creştinul este dator 
şi capabil să iubească pe alții cu aceeaşi iubire cu care ne iubeşte Dumnezeu, 
pentru că iubirea lui Dumnezeu a fost revărsată în inimile noastre prin 
Duhul Sfânt, Cel dăruit nouă (Rom 5,5). 

c) Darul filiațiunii adoptive. Textele cele mai explicite în acest sens sunt: 

Că sunteţi fii, dovadă este faptul că a trimis Dumnezeu în 

inimile noastre pe Duhul Fiului său, care strigă: Abbă, 

Părinte! (Gal 4,6). 

Câţi sunt mânaţi de Duhul lui Dumnezeu sunt fii ai lui 

Dumnezeu. Pentru că n-aţi primit iarăşi duh al robiei, spre 

temere, ci ați primit Duhul înfierii, prin care strigăm: Abbă, 

Părinte! Duhul însuşi mărturiseşte împreună cu duhul nostru 

că suntem fii ai lui Dumnezeu. şi dacă suntem fii, suntem şi 

moştenitori... (Rom 8,14-17a). 

Tema filiațiunii adoptive exprimă noul raport al omului cu Dumnezeu, 
ca depăşire a unei condiţii de servitute sau de vârstă minoră (Gal 4,1-3); 
această filiaţiune care dă drept la moştenire, consistă într-o relație originală, 
de mare familiaritate şi intimitate cu Dumnezeu, scoasă în evidență de 
strigătul aramaic Abbă. 

Calitatea creştinului de fiu al lui Dumnezeu este realizată de Duhul, 
care pentru acest motiv este adevăratul constituent al identității creştine la 
nivel ontologic. Obiectiv şi individual omul devine fiu al lui Dumnezeu prin 
botez. Însă, filiaţiunea adoptivă se actualizează personal pentru fiecare, adică 
devine experiență personală, grație trimiterii Duhului în inimă; acestei trimiteri 
a Duhului, omul trebuie să corespundă cu docilitatea inimii față de darul pri- 
mit. Certitudinea de a fi fii ai lui Dumnezeu coincide cu certitudinea de a fi 
mântuiți. 

Duhul dă mărturie despre înfiere noastră nu numai în noua viață mo- 
rală, ci şi în rugăciune. Când din inimile creştinilor se ridică invocaţia în- 
dreptată spre Dumnezeu Abbă, Părinte, Duhul Sfânt este cel care-i ajută să 
se poată ruga astfel. 


Când Paul spune în inimile noastre, se referă la profunzimile perso- 
nale ale omului, care este atins şi transformat până în rădăcinile sale cele mai 
tainice. Cel boteza este inserat şi cvasicufundat în misterul trinitar prin lu- 
crarea Duhului Sfânt. 


2. Duhul Sfânt în viața comunităţii creştine 


Revărsarea Duhului, în Noul Testament, nu este numai un fapt indivi- 
dual, ea are o tipică dimensiune comunitară; este cel mai bine pusă în evidență 
la începutul Fap: coborârea Duhului Sfânt la Rusalii (cf. Fap 2,1-12). Este 
semnificativ citatul din Joel 3,1-5 în discursul lui Petru (2,17-21), pentru a 
spune cu. toată hotărârea că acum s-a împlinit revărsarea escatologică a 
Duhului lui Dumnezeu, care dă consistență unei noi comunităţi cu orizonturi 
universalistice. 


Aşa după cum la botezul lui Isus în Iordan, Duhul inaugurează 
începutul vieţii publice a lui Isus, tot aşa, la Rusalii, pune în mişcare istoria 
comunității creştine ca şi comunitate misionară. Duhul este puterea de a fi 
martori (ai lui Isus) până la marginile pământului (Fap 1,8). Suntem 
martori ai acestor cuvinte, noi şi Duhul Sfânt, pe care dumnezeu l-a dat 
celor care-l ascultă (5,32), va spune Petru în numele apostolilor. Acelaşi Duh 

Sfânt îi umple pe cei şapte colaboratori ai apostolilor, în mod deosebit pe 
Ştefan; este dat de Petru şi loan samaritenilor convertiți (8,15-17), îl 
luminează pe Filip (8,9) etc. Nu întâmplător Fap a fost numită evanghelia 
Duhului, pentru că acolo Duhul lucrează ca protagonist, scrisorile lui Paul ne 
oferă o învățătură bogată despre raporturile dintre Duhul şi comunitatea 
creştină; fireşte, aceasta în baza experienţei concrete a apostolului, mai ales 
în cadrul comunităţii din Corint. Corintenii deosebit de sensibili față de tot 
ceea ce se referea la lucrarea Duhului, şi în consecință la libertatea care le era 
oferită, au înțeles cu entuziasm importanța legii Duhului, însă şi-au creat iluzia 
de a o putea pune imediat în practică. Inconvenientele care au urmat, arată 
cât este de periculoasă această grabă, din cauza orbirii pe care o poate cauza. 
Corintenii nu-şi dau seama, de exemplu, de gravitatea unui caz limită de 
desfrânare, caz prezent şi tolerat în comunitatea lor (7 Cor 5,1-2). 


Avem în 7 Cor două contexte fundamentale, în care Paul se arată 
deosebit de îngrijorat din cauza certurilor şi a dezbinărilor existente în comu- 
nitatea din Corint: cc. 1-3 şi cc. 12-14. 


În cc. 1-3 Paul spune că există discordii, nu din cauza problemelor 
materiale sau ale celor de natură disciplinară, ca în alte părți ale epistolei; este 
vorba în schimb de discordii spirituale. Aceste dezbinări între creştini, care 
vor să facă referință la marii capi carismatici - Paul, Apolo, Chefa - trebuiesc 
depăşite prin puterea unicului Duh care ne introduce în înțelepciunea Crucii. 

Şi în cc. 12-14 punctul de plecare este prezența dezbinărilor, aici, însă, 
din cauza carismelor. Paul prezintă, deci, o viziune a carismelor unificate de 
Duhul (c. 12), carisme care culminează în iubire (c. 13) şi sunt orientate spre 
folosul comun (c. 14). 


Tema fundamentală a celor două contexte este aceea a Duhului, care 
promovează valoarea unității creştine. Duhul, introducând în profunzimea 
misterului pascal, nu crează doar o consonanță exterioară, artificială, cu 
nuanță voluntaristă, ci pune bazele unei convertiri al misterul Crucii. Duhul 
favorizează colaborarea şi unitatea prin umilința din partea celui care pose- 
dând un dar, îl orientează spre binele comun. 

Prin urmare, afirmaţiile lui Paul în materie pun în lumină două as- 
pecte, de altfel, complementare între ele. 


Mai întâi, Duhul este datul de bază, comun tuturor celor botezați şi de 
aceea este factor de unitate eclezială. 

Noi toți am fost botezați într-un singur Duh, ca să fim un 

singur trup... şi toți la un Duh ne-am adăpat (1 Cor 12,13). 


Aceasta înseamnă că este inutil şi periculos să se creeze delimitări arti- 
ficiale în Biserică pentru că toţi participă din acelaşi Duh. Comunitatea însăşi 
în momentul naşterii ei a fost marcată de pecetea Duhului. 

Scrisoarea noastră Sunteţi voi, scrisă în inimile noastre, 

cunoscută şi citită de toți oamenii. ... scrisoare a lui Cristos, 

Slujită de noi, scrisă nu cu cerneală, ci cu Duhul 

Dumnezeului celui viu... (2 Cor 3,2-3). 


Duhul Sfânt, aşa precum stă la baza identităţii creştinului, tot la fel stă 
şi la baza identităţii ecleziale şi este în acelaşi timp exigență permanentă a 
unității. 

Siliți-vă să păziți unitatea Duhului, întru legătura păcii. Este 

un trup şi un Duh, precum şi chemaţi aţi fost la o singură 

nădejde a chemării voastre (Ef 4,3-4). 

Apoi, în al doilea rând, avem aspectul aparent paradoxal, că Duhul 
este de asemenea izvorul varietăți şi diversităţii în Biserică la nivelul slujirilor, 
al ministeriilor. 

Darurile sunt felurite, dar acelaşi Duh. ... şi fiecăruia se dă 

arătarea Duhului spre folos. şi Toate acestea le lucrează 

unul şi acelaşi Duh, împărțind fiecăruia deosebi, după cum 

voieşte (1 Cor 12,4.7.11). 

In fragmentul de mai sus, în vv. 8-10, sunt enumerate opt daruri- 
catisme, toate fiind îndreptate spre unica origine pneumatică. Din varietatea 
funcțiilor ministeriale, Sfântul Paul face următoarele consideraţii: 

- Duhul în persoană este adevăratul responsabil al pluralității caris- 
matice; el are o capacitate cât se poate de variată pentru a interveni 
asupra organismului eclezial. 

- Puterea carismatică a Duhului ajunge asupra fiecărui botezat; creşti- 
nul, oricare ar fi el, îşi demonstrează propria maturitate prin faptul că 
ştie să-şi împlinească rolul cu care este investit de Duhul în Biserică. 


- O asemenea manifestare, arătare a Duhului, oricare ar fi ea, trebuie 
orientată spre folosul comun: deci, nu pentru sfâşierea trupului lui 
Cristos, ci, dimpotrivă, spre zidirea şi creşterea comunităţii ecleziale. 


Concluzie 


Din cele prezentare putem intui, cel puţin în linii mari, actualitatea 
temei. Problematica ce se prezintă pe versantul identităţii creştine şi al 
interpretării creştine a vieții, astăzi nu este simplă. Am arătat că figura vieții 
creştinului este compusă şi unitară în acelaşi timp: în aspectele sale interioare 
de viață nouă, de filiațiune şi libertate; în expansiunea sa printr-un ministeriu 
curajos şi autentic; în victoria sa asupra tuturor forțelor dezagregante, peste 
toate strălucind puterea carităţii lui Dumnezeu. 

La nivel comunitar-eclezial, pluralitatea şi creativitatea carismelor 
trebuie orientate spre folosul comun, spre unitate şi caritate. Numai primatul 
carității asupra tuturor carismelor şi experienţelor particulare, profund asimi- 
lat, poate asigura mersul înainte, mai ales în situaţii confuze şi dificile. Cari- 
tatea, înainte de a fi operativă şi constructivă, este răbdătoare, binevoitoare, 
înţelegătoare, capabilă să suporte, capabilă să recunoască şi carisma celuilalt. 

Principiile pe care Sfântul Paul le-a enunțat referitor la situațiile concerte 
ale creştinilor din timpul său trebuie actualizate mereu, pentru că în Biserică 
lucrează Duhul Sfânt şi, de aceea, Biserica lui Cristos este şi Biserica Duhului. 


pr. Anton GHIURCA 

Riassunto 


Questa relazione dal titolo L’opera dello Spirito Santo nella vita del cristiano e della 
comunità, in prospettiva neotestamentaria, intende presentare gli aspetti più 
significativi dell’azione dello Spirito, sia al livello individuale che al livello 
comunitario-ecclesiale. Essendo Paolo l’autore neotestamentario che ci offre la prima 
pneumtologia sistematica, nella nostra esposizione ci limitiamo alla sua dottrina 
contenuta nelle sue grandi lettere; questo anche perché a lui spetta il merito di 
intendere lo Spirito come fonte di vita nuova. 


Nella prima parte, la vita del cristiano viene presentata come una esistenza nello 
Spirito, un cavninare secondo lo Spirito, unavita segnata dal dono della vera libertà 
edella figliolanza adottiva. Nella seconda parte si prendono come punto di partenza 
due contesti della 7 Cor, dove Paolo trovandosi di fronte alle divisioni nella comunità 
di Corinto, offre come rimedio la dottrina sullo Spirito, il quale è insieme fattore di 
unità ecclesiale nonché fonte della pluralità e della creatività dei carismi che vanno 
orientati per l'utilità comune. I principi enunciati da Paolo devono essere attualizzati 
nella Chiesa di tutti i tempi. 

RELAȚIA HRISTOS - DUHUL SFÂNT ÎN MISIUNEA BISERICII 


1. Hristos şi misiunea Bisericii 


Cunoaşterea lui Dumnezeu este de fapt recunoaşterea! lucrării Sale 
îndumnezeitoare în Hristos-Logosul adorat de către omul copleșit total de 
iubirea Sa dumnezeiască. De aceea esențială misiunii ortodoxe este centra- 
litatea lui Hristos pentru că în credința noastră Hristos este centrul şi factorul 
dinamic al mărturisirii creştine în lume?. 


Într-un context creştin pluralist şi într-o lume pluralistă religios ce cu- 
noaşte mutații impresionante, este esențială înțelegerea adevărată, pe baza 
Revelaței cuprinse în Sfânta Scriptură şi experiată în Tradiția vie a Bisericii, 
a Persoanei şi lucrării Mântuitorului, a Fiului lui Dumnezeu întrupat, pentru 
mântuirea lumii, a Mântuitorului nostru lisus Hristos, aceasta atât din raţiuni 
de identitate creştină şi de dreaptă credință şi mărturisire, cât şi pentru a pre- 
întâmpina un sincretism hristologic îmbibat de elemente ale religiilor orientale 
care distorsionează adevărul creştin unic prin aşa-zisele hristologii graduale 
ce ar integra sferei creştine religiile necreştine vii de astăzi”. Redescoperirea 
altor universuri religioase, bogate în experiența şi reflecția divinului, paralel 
cu o relativizare a adevărurilor creştine fundamentale într-o lume occidentală 
ce se declară post-creştină dar din raţiuni politice şi economico-financiare 
doreşte o unitate religioasă a omenirii pe baza unui teocentrism vag şi sin- 
cretist, care să preia elemente din toate tradițiile religioase ale lumii inter- 
pretate ca multe căi spre acelaşi centru unic“ este total inadmisibilă din punct 

